ประธานวิปฝ่ายค้าน ระบุการอภิปรายไม่ไว้วางใจวันแรก เน้นอภิปรายนายกรัฐมนตรี เชื่อว่ามีความเข้มข้น ขอให้ทุกคนติดตาม
นายสุทิน คลังแสง ประธานคณะกรรมการประสานงานพรรคร่วมฝ่ายค้าน หรือวิปฝ่ายค้าน กล่าวถึงการอภิปรายไม่ไว้วางใจวันแรกว่า ผู้ที่จะอ่านญัตติคือ นายสมพงษ์ อมรวิวัฒน์ ผู้นำฝ่ายค้าน จากนั้นตนเองในฐานะประธานวิปฝ่ายค้าน จะชี้แจงภาพรวมและรายละเอียด แล้วจะเป็นหน้าที่ของแต่ละพรรคที่จะจัดสรรผู้อภิปรายในรายละเอียด โดยวันนี้เป้าหมายหลักจะอภิปรายพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และอาจมีการพาดพิงไปถึงรัฐมนตรีคนอื่นที่เกี่ยวข้องด้วย ขอให้ติดตามการอภิปราย เชื่อว่าจะมีความเข้มข้นตั้งแต่การอภิปรายวันแรก ส่วนการอภิปรายบิ๊ก ป. ที่ฝ่ายค้านระบุว่ามีส่วนเกี่ยวข้องกับการรับส่วยพาแรงงานต่างด้าวเข้าเมือง ส่งผลให้มีการแพร่ระบาดของโควิด-19 จะอภิปรายเลยหรือไม่นั้น เบื้องต้นกำหนดไว้เป็นคิวต้นๆ จะอภิปรายในวันแรกหรือไม่นั้น ขึ้นอยู่กับสถานการณ์ แต่หากมีประท้วงหรือมีการชี้แจงจากรัฐบาลก็อาจเลื่อนได้ตามความเหมาะสมสำหรับที่หลายฝ่ายกังวลว่าจะมีการประท้วงตั้งแต่เริ่มการอ่านญัตติ นายสุทิน ย้ำว่า นายชวน หลีกภัย ประธานสภาผู้แทนราษฎร ได้มีการพิจารณาและเห็นชอบญัตติโดยไม่ขัดต่อข้อบังคับการประชุม เชื่อว่าประธานจะสามารถควบคุมการประชุมและสามารถชี้แจงรายละเอียดของญัตติว่าเป็นไปตามข้อบังคับได้ส่วนจะมีการหารือกับวิปรัฐบาล กรณีหากมีการพาดพิงสถาบันและประท้วง จนทำให้การประชุมไม่ราบรื่นหรือไม่นั้น ย้ำว่าเรื่องดังกล่าวคงไม่มีการอภิปรายในวันนี้ น่าจะเป็นในวันท้ายๆ แต่ที่ฝ่ายค้านเป็นห่วงคือ เรื่องของกรอบเวลา เพราะได้ขอเวลาในการอภิปราย 42 ชั่วโมง เป็นห่วงว่ารัฐบาลจะใช้เวลาที่มีไม่จำกัดใช้ไปในการประท้วง ยืนยันขอเวลา 42 ชั่วโมงสามารถอภิปรายจบได้ภายใน 4 วัน แต่หากรัฐบาลใช้เวลาในการชี้แจงเกินเวลา ก็อาจเป็นไปได้ที่จะมีการขยายวัน ซึ่งทั้งหมดอยู่ที่การตัดสินใจของรัฐบาล